Predkladacia správa
Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre sociálne poistenie, starobné dôchodkové sporenie a doplnkové dôchodkové sporenie a pre sociálne služby,  predkladá na rokovanie vlády Slovenskej republiky návrh poslancov Národnej rady Slovenskej republiky Jána Podmanického, Viliama Jasaňa a Jany Vaľovej na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 244).
Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
Všeobecne
V čl. I sa novelizuje zákon č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) a v čl. II zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov(ďalej len „zákon o náhrade príjmu“). Predmetom zmien je najmä spresnenie úpravy obdobia nemocenského poistenia na účely určenia rozhodujúceho obdobia na zistenie denného vymeriavacieho základu na účely nemocenských dávok a náhrady príjmu pri dočasnej pracovnej neschopnosti zamestnanca a nový spôsob určenia pravdepodobného denného vymeriavacieho základu na účely nemocenských dávok. Súčasne sa spresňuje vznik a zánik dôchodkového poistenia žiaka strednej školy v právnom vzťahu na základe dohody o brigádnickej práci študentov.
V čl. III, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov sa spresňuje úprava vzniku prvej účasti na starobnom dôchodkovom sporení v prechodnom období do 31. januára 2013. 
Navrhovaným doplnením zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, ktoré je obsahom čl. IV sa odkladá povinnosť obce a vyššieho územného celku poskytnúť alebo zabezpečiť sociálnu službu uvedenú v § 34 až 41 v lehote do 60 dní odo dňa podania žiadosti o uzatvorenie zmluvy o poskytovaní sociálnej služby. 
Stanovisko
Predložený návrh zákona v čl. I a II reaguje na  poslednú novelu zákona o sociálnom poistení,  a to  zákona č. 252/2012 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, ktorá okrem iného zavádza povinné sociálne poistenie fyzických osôb, ktoré majú príjmy z dohôd o prácach vykonávaných mimo pracovného pomeru s tým, že z povinného sociálneho poistenia sú vylúčení žiaci strednej školy do konca kalendárneho mesiaca, v ktorom dovŕšili 18 rokov veku, ktorí majú uzatvorenú zmluvu o brigádnickej práci študentov, ak ich mesačný príjem z tejto dohody nepresiahne u jedného zamestnávateľa sumu 66 eur.
	Ministerstvo práce, sociálnych vecí a rodiny Slovenskej republiky súhlasí, že uvedené skutočnosti je nevyhnutné, okrem už novelizovaných ustanovení, premietnuť aj do ďalších ustanovení zákona o sociálnom poistení, ktoré súvisia so zavedením sociálneho poistenia osôb, ktoré majú príjmy z dohôd o prácach vykonávaných mimo pracovného pomeru. Ide najmä o vznik a zánik povinného poistenia, prihlasovacie povinnosti zamestnávateľa, prispôsobenie pravdepodobného denného vymeriavacieho základu na určenie sumy nemocenských dávok tak, aby v prípade jeho použitia u  dohodára, ktorý má z dohody nižší príjem ako je minimálny vymeriavací základ na platenie poistného  na nemocenské poistenie, mohol byť použitý tento nižší príjem. Zároveň súhlasí, že je potrebné zosúladiť zákon o náhrade príjmu so zmenami, ktoré sa navrhujú v zákone o sociálnom poistení.
	V predloženom návrhu sa rovnako navrhujú zmeny, ktoré nesúvisia s poslednou novelou zákona o sociálnom poistení. Ide o úpravu zisťovania denného vymeriavacieho základu na určenie sumy nemocenských dávok u poistenca, ktorý u nového zamestnávateľa pracuje menej ako 90 dní, za ktoré je povinný platiť poistné na nemocenské poistenie a zároveň v predchádzajúcom kalendárnom roku má menej ako 90 dní plateného nemocenského poistenia u iného zamestnávateľa. V takýchto prípadoch sa pre výpočet nemocenskej dávky navrhuje použiť pravdepodobný denný vymeriavací základ, ktorým je v zásade minimálny vymeriavací základ na platenie poistného. Uvedená zmena je premietnutá v zákone o sociálnom poistení aj v zákone o náhrade príjmu. Ministerstvo práce, sociálnych vecí a rodiny Slovenskej republiky súhlasí s týmto návrhom .
	Predložený návrh zákona ďalej v čl. III, ktorým sa novelizuje zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov, opäť reaguje na  zákon č. 252/2012 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony. V prvom bode podrobnejšie upravuje niektoré aspekty vzniku prvej účasti na starobnom dôchodkovom sporení osôb vstupujúcich do systému starobného dôchodkového sporenia počas otvorenia druhého piliera tak, aby nevznikali pochybnosti o tom, či v danej súvislosti možno analogicky použiť všeobecnú úpravu vzniku prvej účasti na starobnom dôchodkovom sporení. V druhom bode navrhnutá úprava odstraňuje technický nedostatok,  ktorý vznikol chybou v písaní v priebehu schvaľovacieho procesu tejto novely. 
Pokiaľ ide o čl. IV predkladaného návrhu zákona, ktorým je novela zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (ďalej len „zákon o sociálnych službách“),  Ministerstvo práce, sociálnych vecí a rodiny Slovenskej republiky  sa stotožňuje s návrhom poslancov na odklad  uplatňovania ustanovenia § 8 ods. 4 zákona o sociálnych službách  do 31. decembra 2015. Reálna vykonateľnosť  ustanovenia § 8 ods. 4 zákona o sociálnych službách v aplikačnej praxi je priamo závislá od vytvorenia priestorových, materiálno-technických, personálnych a najmä finančných podmienok zo strany obcí a vyšších územných celkov v rozsahu ich pôsobnosti na rozvoj sociálnych služieb a ich udržateľnosť, a to primerane reálnemu oprávnenému dopytu. Podľa predkladateľa je k 31. decembru 2011 počet čakateľov v poradovníkoch na jednotlivé druhy zariadení sociálnych služieb 9280 osôb, s čím sa Ministerstvo práce, sociálnych vecí a rodiny Slovenskej republiky rovnako stotožňuje.
Je potrebné zdôrazniť, že odkladom účinnosti § 8 ods. 4 zákona o sociálnych službách nie je dotknutá  povinnosť obce a vyššieho územného celku v rozsahu svojej pôsobnosti poskytnúť alebo zabezpečiť poskytovanie sociálnej služby fyzickej osobe bezodkladne, ak je jej život alebo zdravie vážne ohrozené, ak fyzická osoba nemá zabezpečené nevyhnutné podmienky na uspokojovanie základných životných potrieb, alebo ak fyzická osoba odkázaná na pomoc inej fyzickej osoby skončila pobyt v zariadení podľa osobitného predpisu a nemá zabezpečené podmienky na bývanie v prirodzenom rodinnom prostredí (§ 8 ods. 6 zákona o sociálnych službách). 
Medzirezortné pripomienkové konanie:

K návrhu zákona sa uskutočnilo medzirezortné pripomienkové konanie, v ktorom pripomienkujúce subjekty nemali zásadné pripomienky k stanovisku uvedenému v tejto predkladacej správe. Ministerstvo zdravotníctva Slovenskej republiky uplatnilo v rámci medzirezortného pripomienkového konania jednu zásadnú pripomienku, ktorú následne stiahlo.
Záver
Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s návrhom poslancov Národnej rady Slovenskej republiky Jána Podmanického, Viliama Jasaňa a  Jany Vaľovej na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony.